Valstybinės geležinkelio inspekcijos

Prie Susisiekimo ministerijos

viršininkas

ĮSAKYMAS

DĖL Geležinkelių transporto valstybinės priežiūros INFORMACINĖS SISTEMOS MODERNIZAVIMO IR VALSTYBINĖS GELEŽINKELIO INSPEKCIJOS PRIE SUSISIEKIMO MINISTERIJOS VIRŠININKO 2011 M. VASARIO 17 D. ĮSAKYMO NR. V-57 „DĖL Geležinkelių transporto valstybinės priežiūros INFORMACINĖS SISTEMOS nuostatų PATVIRTINIMO“ PAKEITIMO

2016 m. vasario 23 d. Nr. VE-23

Vilnius

Atsižvelgdamas į tai, kad buvo sukurtos dvi naujos Geležinkelių transporto valstybinės priežiūros informacinės sistemos elektroninės paslaugos ir vadovaudamasis Lietuvos Respublikos valstybės informacinių išteklių valdymo įstatymo 32 straipsnio 1 ir 2 dalimis, Valstybės informacinių sistemų steigimo, kūrimo, modernizavimo ir likvidavimo tvarkos aprašo, patvirtinto Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“, 34 punktu:

1. M o d e r n i z u o j u Geležinkelių transporto valstybinės priežiūros informacinę sistemą.

2. P a k e i č i u Geležinkelių transporto valstybinės priežiūros informacinės sistemos nuostatus, patvirtintus Valstybinės geležinkelio inspekcijos prie Susiekimo ministerijos viršininko 2011 m. vasario 17 d. įsakymu Nr. V-57 „Dėl Geležinkelių transporto valstybinės priežiūros informacinės sistemos nuostatų patvirtinimo“ ir išdėstau juos nauja redakcija (pridedama).

Viršininkas	Robertas Šerėnas

SUDERINTA	SUDERINTA	SUDERINTA
Lietuvos Respublikos vidaus reikalų ministerijos	Valstybinės duomenų apsaugos inspekcijos	Informacinės visuomenės plėtros komiteto prie Susisiekimo ministerijos
2016-02-15 raštu Nr. 1D-947	2016-02-12 raštu Nr. 2R-828 (3.33.E)	2016-02-11 raštu Nr. S-161

PATVIRTINTA

Valstybinės geležinkelio inspekcijos prie

Susisiekimo ministerijos viršininko

2011 m. vasario 17 d. įsakymu Nr. V-57

(Valstybinės geležinkelio inspekcijos prie

Susisiekimo ministerijos viršininko

2016 m. vasario 23 d. įsakymo Nr. VE-23 redakcija)

GELEŽINKELIŲ TRANSPORTO VALSTYBINĖS PRIEŽIŪROS INFORMACINĖS SISTEMOS NUOSTATAI

I SKYRIUS

BENDROSIOS NUOSTATOS

1. Geležinkelių transporto valstybinės priežiūros informacinės sistemos nuostatai (toliau – Nuostatai) reglamentuoja Geležinkelių transporto valstybinės priežiūros informacinės sistemos (toliau – VGI IS) steigimo teisinį pagrindą, tikslą, uždavinius, pagrindines funkcijas, organizacinę, informacinę ir funkcinę struktūras, duomenų teikimo ir naudojimo tvarką, asmens duomenų tvarkymo tikslą, duomenų saugos reikalavimus, VGI IS finansavimą, modernizavimą ir likvidavimą.

2. Nuostatuose vartojamos sąvokos:

2.1. Elektroninė paslauga – fiziniam ar juridiniam asmeniui teikiama Valstybinės geležinkelio inspekcijos prie Susisiekimo ministerijos (toliau – VGI) administracinė paslauga, kurios inicijavimo ir rezultato gavimo veiksmai, skirti šiai paslaugai gauti, atliekami fizinio ar juridinio asmens buvimo vietoje, naudojant informacinių ir ryšių technologijų (toliau – IRT) priemones;

2.2. Leidimai – VGI išduodami dokumentai fiziniams ar juridiniams asmenims, patvirtinantys atitinkamus juridinius faktus, teikiant įstatymų nustatytą informaciją, vykdant administracinę procedūrą, tų dokumentų dublikatai ir priedai:

2.2.1. atestatas, suteikiantis teisę techniškai prižiūrėti ir remontuoti geležinkelių riedmenis;

2.2.2. geležinkelio įmonės (vežėjo) licencija;

2.2.3. saugos sertifikato A dalis;

2.2.4. saugos sertifikato B dalis;

2.2.5. įgaliojimo eismo saugos srityje A dalis;

2.2.6. įgaliojimo eismo saugos srityje B dalis;

2.2.7. leidimas pradėti naudoti Lietuvos Respublikoje geležinkelių riedmenis;

2.2.8. leidimas pradėti naudoti Lietuvos Respublikoje geležinkelių sistemos struktūrinius posistemius;

2.2.9. leidimas mokymo įstaigoms mokyti asmenis, susijusius su pavojingų krovinių vežimu geležinkelių transportu;

2.2.10. psichologų, atliekančių profesinį psichologinį asmenų, pageidaujančių gauti traukinio mašinistų pažymėjimą, vertinimą, pažymėjimas;

2.2.11. atestatas, suteikiantis teisę sudaryti krovinių krovimo į geležinkelių riedmenis ir įtvirtinimo juose schemas;

2.2.12. traukinio mašinistų egzaminuotojų pripažinimo pažymėjimas;

2.2.13. traukinio mašinistų mokymo centrų pripažinimo pažymėjimas;

2.2.14. techninių prižiūrėtojų, atsakingų už prekinių vagonų techninę priežiūrą, sertifikatas;

2.2.15. mokytojų, mokančių asmenis, susijusius su pavojingų krovinių vežimu geležinkelių transportu, pažymėjimas;

2.3. Paslaugos gavėjas – fizinis ar juridinis asmuo, kuris naudoja VGI IS siekiant gauti VGI teikiamą administracinę paslaugą;

2.4. VIISP – Valstybės informacinių išteklių sąveikumo platforma.

2.5. Kitos Nuostatuose naudojamos sąvokos suprantamos taip, kaip jos yra apibrėžtos šių Nuostatų 5 punkte nurodytuose teisės aktuose.

3. Nuostatai parengti vadovaujantis Valstybės informacinių sistemų steigimo, kūrimo, modernizavimo ir likvidavimo tvarkos aprašu, patvirtintu Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“.

4. VGI IS steigimo pagrindą sudaro:

4.1. Lietuvos Respublikos geležinkelių transporto kodekso 7 straipsnio 4 dalis;

4.2. Lietuvos Respublikos geležinkelių transporto eismo saugos įstatymo 6 straipsnio 3 dalis;

4.3. Lietuvos Respublikos statybos įstatymo 42 straipsnio 1 dalies 2 punktas;

4.4. Lietuvos Respublikos triukšmo valdymo įstatymo 22 straipsnio 3 dalis;

4.5. „Viešojo administravimo plėtros iki 2010 metų strategijos įgyvendinimo 2007–2010 metų priemonių planas“, patvirtintas Lietuvos Respublikos Vyriausybės 2006 m. lapkričio 6 d. nutarimu Nr. 1097 „Dėl viešojo administravimo plėtros iki 2010 metų strategijos įgyvendinimo 2007–2010 metų priemonių plano patvirtinimo“;

4.6. Valstybinės geležinkelio inspekcijos prie Susisiekimo ministerijos nuostatų, patvirtintų Lietuvos Respublikos susisiekimo ministro 2006 m. gruodžio 27 d. įsakymu Nr. 3-509 „Dėl Valstybinės geležinkelio inspekcijos prie Susisiekimo ministerijos nuostatų patvirtinimo“ 9 punktas.

5. VGI IS tvarkoma vadovaujantis:

5.1. Lietuvos Respublikos informacinių išteklių valdymo įstatymu;

5.2. Lietuvos Respublikos asmens duomenų teisinės apsaugos įstatymu;

5.3. Lietuvos Respublikos elektroninio parašo įstatymu;

5.4. Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymu;

5.5. Lietuvos Respublikos triukšmo valdymo įstatymu;

5.6. Valstybės informacinių sistemų steigimo, kūrimo, modernizavimo ir likvidavimo tvarkos aprašu, patvirtintu Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“;

5.7. Bendrųjų elektroninės informacijos saugos reikalavimų aprašu, patvirtintu Lietuvos Respublikos Vyriausybės 2013 m. liepos 24 d. nutarimu Nr. 716 „Dėl Bendrųjų elektroninės informacijos saugos reikalavimų aprašo, saugos dokumentų turinio gairių aprašo ir valstybės informacinių sistemų, registrų ir kitų informacinių sistemų klasifikavimo ir elektroninės informacijos svarbos nustatymo gairių aprašo patvirtinimo“;

5.8. Elektroninių dokumentų valdymo taisyklėmis, patvirtintomis Lietuvos Vyriausiojo archyvaro 2011 m. gruodžio 29 d. įsakymu Nr. V-158 „Dėl elektroninių dokumentų valdymo taisyklių patvirtinimo“;

5.9. Valstybine triukšmo strateginio kartografavimo programa, patvirtinta Lietuvos Respublikos Vyriausybės 2006 m. birželio 14 d. nutarimu Nr. 581 „Dėl valstybinės triukšmo strateginio kartografavimo programos patvirtinimo“;

5.10. Valstybine triukšmo prevencijos veiksmų 2007–2013 metų programa, patvirtinta Lietuvos Respublikos Vyriausybės 2007 m. birželio 6 d. nutarimu Nr. 564 „Dėl valstybinės triukšmo prevencijos veiksmų 2007–2013 metų programos patvirtinimo“;

5.11. Statybos techniniu reglamentu STR 1.05.06:2010 „Statinio projektavimas“, patvirtintu Lietuvos Respublikos aplinkos ministro 2004 m. gruodžio 30 d. įsakymu Nr. D1-708 „Dėl statybos techninio reglamento STR 1.05.06:2010 „Statinio projektavimas“ patvirtinimo“;

5.12. Statinių, kurių naudojimo priežiūrą vykdo Susisiekimo ministerijos įgaliotos įmonės, įstaigos prie ministerijos, techninės priežiūros taisyklėmis, patvirtintomis Lietuvos Respublikos susisiekimo ministro 2004 m. lapkričio 11 d. įsakymu Nr. 3-517 „Dėl statinių, kurių naudojimo priežiūrą vykdo Susisiekimo ministerijos įgaliotos įmonės, įstaigos prie ministerijos, techninės priežiūros taisyklių patvirtinimo“;

5.13. Lietuvos Respublikos susisiekimo ministro 2011 m. rugsėjo 22 d. įsakymu Nr. 3-564 „Dėl įgaliojimų atlikti susisiekimo komunikacijų ir su jomis susijusių kitų inžinerinių statinių, taip pat hidrotechnikos statinių Baltijos jūroje ir vidaus vandens telkiniuose naudojimo priežiūrą“;

5.14. Lietuvos Respublikos susisiekimo ministro 2006 m. liepos 24 d. įsakymu Nr. 3-304 „Dėl valstybinės triukšmo strateginio kartografavimo programos vykdymo bei atsakingų vykdytojų sąrašo patvirtinimo“;

5.15. Lietuvos higienos norma HN 33:2011 „Triukšmo ribiniai dydžiai gyvenamosiose ir visuomeninės paskirties pastatuose bei jų aplinkoje“, patvirtinta Lietuvos Respublikos sveikatos apsaugos ministro 2011 m. birželio 13 d. įsakymu Nr. V-604 „Dėl Lietuvos higienos normos HN 33:2011 „Triukšmo ribiniai dydžiai gyvenamosiose ir visuomeninės paskirties pastatuose bei jų aplinkoje“ patvirtinimo“;

5.16. Valstybinės geležinkelio inspekcijos prie Susisiekimo ministerijos nuostatais, patvirtintais Lietuvos Respublikos susisiekimo ministro 2006 m. gruodžio 27 d. įsakymu Nr. 3-509 „Dėl Valstybinės geležinkelio inspekcijos prie Susisiekimo ministerijos nuostatų patvirtinimo“;

5.17. Valstybinės geležinkelio inspekcijos prie Susisiekimo ministerijos atliekamų planinių ir neplaninių patikrinimų taisyklėmis, patvirtintomis Valstybinės geležinkelio inspekcijos prie Susisiekimo ministerijos viršininko 2010 m. gruodžio 27 d. įsakymu Nr. V-604 „Dėl Valstybinės geležinkelio inspekcijos prie Susisiekimo ministerijos atliekamų planinių ir neplaninių patikrinimų taisyklių patvirtinimo“;

5.18. šiais Nuostatais ir kitais geležinkelių transporto veiklą reglamentuojančiais teisės aktais.

6. VGI IS tikslas – sukurti ir įdiegti kokybišką, ekonomišką, VGI IS naudotojui ir Paslaugų gavėjui ergonomišką, patogią, patikimą, lengvai pasiekiamą, taupančią Paslaugų gavėjų ir VGI IS naudotojų laiką bei kitus resursus informacinę sistemą, padedančią VGI greičiau, efektyviau ir su mažesniais laiko ir kitais resursais teikti elektronines paslaugas aukščiausiu įmanomu elektroninių paslaugų lygiu, taip pat panaudojant informacinių ir ryšių technologijų priemones ir matematinius statistinius metodus efektyviai valdyti geležinkelių transporto eismo riziką, vykdyti geležinkelių sistemos pakeitimų pavojaus valdymą, kontroliuoti geležinkelių transporto sukeliamą triukšmą, vykdyti geležinkelių statinių techninės priežiūros kontrolę ir pateikti Paslaugų gavėjams Lietuvos Respublikos geležinkelių infrastruktūros vaizdinę informaciją stebėjimui ir analizei.

7. Asmens duomenų tvarkymo VGI IS tikslas – elektroninių paslaugų užsakymas, jų apskaita ir vykdymo kontrolė, bei asmenų, kuriems yra išduoti Leidimai, identifikacija.

8. VGI IS pagrindiniai uždaviniai:

8.1. automatizuoti su administracinių paslaugų teikimu susijusius VGI veiklos procesus.

8.2. automatizuotai nustatyti, valdyti ir kontroliuoti geležinkelių transporto eismo riziką, rizikingiausias vietas ir pagrindines rizikos priežastis;

8.3. automatizuotai įvertinti dėl šių pakeitimų kylančią riziką, stebėti registruotų grėsmių valdymo priemonių efektyvumą ir atlikti pavojaus vertinimo procesą;

8.4. automatizuoti ir supaprastinti VGI atliekamų patikrinimų organizavimą ir vykdymą;

8.5. automatizuotai nustatyti geležinkelių transporto sukeliamo triukšmo lygius ir vykdyti geležinkelių transporto sukeliamo triukšmo prevenciją;

8.6. automatizuoti geležinkelių statinių techninės priežiūros kontrolę;

8.7. automatizuoti Lietuvos Respublikos geležinkelių infrastruktūros vaizdinės informacijos stebėjimą ir analizę.

9. Pagrindinės VGI IS funkcijos:

9.1. tvarkyti asmenų egzaminavimo duomenis ir automatiškai formuoti, registruoti ir saugoti pažymėjimus;

9.2. tvarkyti Paslaugų gavėjų prašymus naujiems leidimams gauti, esamiems leidimams pakeisti, atnaujinti, sustabdyti, panaikinti, automatiškai formuoti, registruoti ir saugoti leidimų blankus;

9.3. tvarkyti pranešimus apie geležinkelių transporto eismo įvykius ir automatiškai formuoti, registruoti ir saugoti su geležinkelių transporto eismo įvykių tyrimu susijusius dokumentus;

9.4. tvarkyti ir pagal paieškos kriterijus pateikti statistinius duomenis;

9.5. tvarkyti fizinių ir juridinių asmenų elektroninių kortelių duomenis;

9.6. pagal geležinkelių transporto rizikos objektų charakteristikas apskaičiuoti šių objektų rizikingumą, nustatyti rizikingiausius geležinkelių transporto rizikos objektus;

9.7. tvarkyti geležinkelių sistemos pakeitimų pavojaus valdymo duomenis, automatiškai formuoti, registruoti ir saugoti pavojaus valdymo proceso ir jo nepriklausomo vertinimo dokumentus;

9.8. tvarkyti geležinkelių transporto sukeliamo triukšmo duomenis ir juos atvaizduoti triukšmo žemėlapyje;

9.9. tvarkyti geležinkelių statinių techninės priežiūros duomenis, automatiškai kontroliuoti geležinkelių statinių techninės priežiūros periodiškumą, automatiškai formuoti ūkio subjektų patikrinimų planą, patikrinimų ataskaitas, ūkio subjektams teikiamus raštus, tvarkyti ūkio subjektų patikrinimų metu surinktą informaciją;

9.10. tvarkyti Lietuvos Respublikos geležinkelių infrastruktūros vaizdinę informaciją ir pagal paieškos kriterijus automatiškai pateikti šią informaciją.

II skyrius

VGI IS ORGANIZACINĖ STRUKTŪRA

10. VGI IS organizacinę struktūrą sudaro:

10.1. VGI IS valdytojas ir tvarkytojas;

10.2. VGI IS duomenų teikėjai:

10.2.1. valstybės įmonė „Registrų centras“ (iš Juridinių asmenų registro);

10.2.2. Gyventojų registro tarnyba (iš Lietuvos Respublikos gyventojų registro);

10.2.3. Informacinės visuomenės plėtros komitetas prie Susisiekimo ministerijos (iš VIISP);

10.2.4. Valstybinė mokesčių inspekcija prie Lietuvos Respublikos finansų ministerijos (iš Mokesčių apskaitos informacinės sistemos (toliau – MAIS));

10.2.5. VGI (iš Lietuvos Respublikos geležinkelių riedmenų registro, Lietuvos Respublikos geležinkelių infrastruktūros registro, Traukinio mašinistų registro);

10.2.6. Lietuvos Respublikos juridiniai asmenys, Europos Sąjungos valstybių narių ir (arba) Europos ekonominės erdvės valstybių juridiniai asmenys, juridinio asmens statuso neturintys subjektai, jų filialai ir atstovybės (toliau – juridiniai asmenys), išskyrus Nuostatų 10.2.1 – 10.2.5 punktuose nurodytas institucijas;

10.2.7. Lietuvos Respublikos ir Europos Sąjungos valstybių narių ir (arba) Europos ekonominės erdvės valstybių fiziniai asmenys (toliau – fiziniai asmenys) ir juridiniai asmenys (asmenų grupės), teikiantys duomenis, nekaupiamus valstybės informacinėse sistemose ir registruose. Šie asmenys laikomi VGI IS duomenų teikėjais, jei turi prisijungimo prie VGI IS teises ir gali patys įvesti nurodytus duomenis.

11. Paslaugos gavėjai turi:

11.1. teisę naudotis tokiomis VGI IS funkcijomis ir VGI IS saugomais, apdorojamais duomenimis, prie kurių prieigą jiems suteikė VGI IS administratorius;

11.2. teisę peržiūrėti savo pateiktus duomenis;

11.3. pareigą užtikrinti, kad neteisingi, netikslūs ir neišsamiai pateikti duomenys būtų kuo skubiau ištaisyti ir atnaujinti (papildyti).

12. VGI IS valdytojas ir tvarkytojas yra VGI, kuri atlieka Lietuvos Respublikos valstybės informacinių išteklių valdymo įstatymo nustatytas funkcijas, turi šiame įstatyme nurodytas teises ir pareigas.

13. VGI taip pat turi šias teises:

13.1. organizuoti VGI IS saugos atitikties vertinimą, kurio turinys pateiktas VGI IS duomenų saugos nuostatuose;

13.2. organizuoti VGI IS naudotojų mokymus, konsultuoti VGI IS naudotojus su VGI IS veikimu susijusiais klausimais.

14. VGI taip pat turi šias pareigas:

14.1. užtikrinti VGI IS techninės ir programinės įrangos įdiegimą, funkcionavimą, atnaujinimą ir plėtrą;

14.2. analizuoti teisines, technines, technologines, metodologines ir organizacines VGI IS tvarkymo problemas ir priimti sprendimus, kurių reikia VGI IS tvarkymui užtikrinti;

15. VGI IS asmens duomenų valdytojas ir tvarkytojas yra VGI, kuri atlieka Lietuvos Respublikos asmens duomenų teisinės apsaugos įstatymo nustatytas funkcijas, turi šiame įstatyme nurodytas teises ir pareigas.

16. VGI IS naudotojai VGI IS naudoja jiems priskirtoms funkcijoms atlikti ir jiems suteiktų teisių ribose.

III skyrius

VGI IS INFORMACINĖ STRUKTŪRA

17. VGI IS duomenys yra saugomi ir tvarkomi VGI IS duomenų bazėse.

18. VGI IS duomenų bazėse kaupiamos šios duomenų grupės:

18.1. Paslaugų gavėjų asmens duomenys (fizinių asmenų registracija vykdoma tiesiogiai bendraujant su asmeniu arba gavus registracinę naujo paslaugų gavėjo elektroninę paraišką elektroninėmis priemonėmis):

18.1.1. fizinių asmenų duomenys:

18.1.1.1. bendrieji duomenys:

18.1.1.1.1. asmens kodas (jei asmeniui jis yra suteiktas Lietuvos Respublikos gyventojų registro nustatyta tvarka);

18.1.1.1.2. gimimo data (jei asmeniui nėra suteiktas asmens kodas ar jis nėra žinomas);

18.1.1.1.3. vardas, pavardė;

18.1.1.1.4. asmens tapatybę patvirtinančio dokumento tipas ir valstybės, kurioje jis išduotas, pavadinimas;

18.1.1.1.5. asmens tapatybę patvirtinančio dokumento numeris;

18.1.1.1.6. gyvenamoji vieta, jeigu neturi nuolatinės gyvenamosios vietos – savivaldybė, kurioje gyvena, jeigu išvyko ar nuolat gyvena užsienyje – valstybė;

18.1.1.2. ypatingi asmens duomenys (tvarkomi išduodant geležinkelio įmonės (vežėjo) licenciją – asmens laisvos formos deklaracija, kad asmuo neturi neišnykusio arba nepanaikinto teistumo už sunkius ar labai sunkius tyčinius nusikaltimus, taip pat už tyčinius nusikaltimus ekonomikai, verslo tvarkai, finansų sistemai, pakartotinius nusikaltimus asmens socialinėms teisėms, nusikaltimus, susijusius su muitinės procedūrų pažeidimais).

18.1.2. juridinių asmenų duomenys:

18.1.2.1. juridinio asmens kodas;

18.1.2.2. juridinio asmens pavadinimas;

18.1.2.3. teisinė forma;

18.1.2.4. buveinės adresas;

18.1.2.5. juridinio asmens vadovo laisvos formos deklaracija, kad juridiniam asmeniui nebuvo priimtas ir įsiteisėjęs apkaltinamasis teismo nuosprendis už sunkius ar labai sunkius tyčinius nusikaltimus, taip pat už tyčinius nusikaltimus ekonomikai, verslo tvarkai, finansų sistemai, pakartotinius nusikaltimus asmens socialinėms teisėms, nusikaltimus, susijusius su muitinės procedūrų pažeidimais.

18.2. valstybės rinkliavų mokėjimo už VGI suteiktas paslaugas duomenys:

18.2.1. valstybės rinkliavų mokėjimo už VGI suteiktas paslaugas asmens duomenys:

18.2.1.1. už VGI suteiktas paslaugas valstybės rinkliavą mokėjusio fizinio asmens vardas ir pavardė;

18.2.1.2. už VGI suteiktas paslaugas valstybės rinkliavą mokėjusio fizinio asmens kodas;

18.2.2. valstybės rinkliavų mokėjimo už VGI suteiktas paslaugas bendrieji duomenys:

18.2.2.1. mokėjimo data ir laikas;

18.2.2.2. kiti techniniai duomenys, reikalingi valstybės rinkliavos mokėjimui už VGI suteiktas paslaugas;

18.3. asmenų egzaminavimo duomenys:

18.3.1. asmenų egzaminavimo asmens duomenys:

18.3.1.1. egzaminuojamo asmens vardas, pavardė, asmens kodas, adresas;

18.3.1.2. asmenį egzamino metu prižiūrėjusio VGI darbuotojo vardas, pavardė, valstybės tarnautojo ar darbuotojo pažymėjimo numeris;

18.3.2. asmenų egzaminavimo bendrieji duomenys:

18.3.2.1. egzamino unikalus kodas;

18.3.2.2. egzamino pavadiniams;

18.3.2.3. egzamino tipo unikalus kodas;

18.3.2.4. egzamino testo klausimai;

18.3.2.5. egzamino testo galimi atsakymai;

18.3.2.6. egzamino testo teisingi atsakymai;

18.3.2.7. egzaminą laikiusio asmens atsakymai;

18.3.2.8. egzamino įvertinimas;

18.3.2.9. egzamino laikymo kartų skaičius;

18.3.2.10. egzamino laikymo data;

18.3.2.11. egzamino laikymo pradžios ir pabaigos laikas.

18.4. leidimų išdavimo ir keitimo prašymų ir susijusių dokumentų duomenys:

18.4.1. leidimų išdavimo ir keitimo prašymų ir susijusių dokumentų asmens duomenys:

18.4.1.1. leidimo savininko asmens kodas (fizinio asmens kodas, jeigu leidimas išduotas/išduodamas fiziniam asmeniui; juridinio asmens kodas, jeigu leidimas išduotas/išduodamas juridiniam asmeniui);

18.4.1.2. leidimo savininko vardas, pavardė (jeigu leidimas išduotas/išduodamas fiziniam asmeniui) arba juridinio asmens pavadinimas;

18.4.1.3. leidimo savininko teisinė forma (jeigu leidimas išduotas/išduodamas juridiniam asmeniui);

18.4.1.4. leidimo savininko gimimo data (jeigu leidimas išduotas/išduodamas fiziniam asmeniui);

18.4.1.5. leidimo savininko pilietybė (jeigu fiziniam asmeniui išduodamas traukinio mašinisto pažymėjimas);

18.4.1.6. leidimo savininko telefono ryšio numeris;

18.4.1.7. leidimo savininko el. pašto adresas;

18.4.2. leidimų išdavimo ir keitimo prašymų ir susijusių dokumentų bendrieji duomenys:

18.4.2.1. leidimo identifikavimo kodas;

18.4.2.2. leidimo įregistravimo data;

18.4.2.3. duomenys apie leidimo išregistravimą;

18.4.2.4. duomenys apie leidimo duomenų įrašymus;

18.4.2.5. duomenys apie leidimo duomenų keitimus;

18.4.2.6. duomenys apie leidimo pametimo, vagystės, sunaikinimo atvejus;

18.4.2.7. duomenys apie pagrindinius reikalavimus, taikomus išduodant leidimą, ir reguliariai atliekamų leidimų periodinių patikrinimų rezultatus;

18.4.2.8. duomenys apie sveikatos tikrinimo rezultatus (jeigu fiziniam asmeniui išduodamas traukinio mašinisto pažymėjimas, požymis, ar privaloma naudoti akinius (lęšius), požymis, ar privaloma naudoti klausos arba susikalbėjimo priemonę);

18.4.2.9. duomenys apie vėlesnius sveikatos tikrinimus (jeigu fiziniam asmeniui išduodamas traukinio mašinisto pažymėjimas, požymis, ar privaloma naudoti akinius (lęšius), požymis, ar privaloma naudoti klausos arba susikalbėjimo priemonę);

18.4.2.10. papildomi duomenys apie sveikatos tikrinimus (jeigu fiziniam asmeniui išduodamas traukinio mašinisto pažymėjimas, periodinio sveikatos tikrinimo tvarkaraštis, gydytojo paskirto sveikatos tikrinimo tvarkaraštis, neeilinių sveikatos tikrinimų informacija apie fizinių asmenų, turinčių leidimą, sveikatos būklę, apribojimų kodų pasikeitimai);

18.4.2.11. duomenys apie profesinį psichologinį vertinimą (jeigu fiziniam asmeniui išduodamas traukinio mašinisto pažymėjimas, profesinio psichologinio vertinimo išvada, profesinio psichologinio vertinimo data, vėlesnių profesinių psichologinių vertinimų datos, vėlesnių profesinių psichologinių vertinimų išvados);

18.4.2.12. duomenys apie egzaminus (testus) (laikyto egzamino išvada (rezultatai), egzamino data);

18.4.2.13. duomenys apie leidimo savininkui mokymo centro išduotą pažymą apie išklausytus mokymus;

18.5. geležinkelių transporto eismo įvykių, riktų ir katastrofų bei jų tyrimų duomenys:

18.5.1. pirminio pranešimo apie eismo įvykį, katastrofą ar riktą asmens duomenys:

18.5.1.1. geležinkelių transporto eismo įvykio, katastrofos ar rikto metu sužalotų asmenų vardai, pavardės, amžius, lytis;

18.5.1.2. geležinkelių transporto eismo įvykio, katastrofos ar rikto metu žuvusių asmenų vardai, pavardės, amžius, lytis;

18.5.1.3. su geležinkelių transporto eismo įvykiu, katastrofa ar riktu susijusio traukinio mašinisto vardas, pavardė, telefono ryšio numeris;

18.5.1.4. atsakingo asmens už pranešimą apie geležinkelių transporto eismo įvykį, katastrofą ar riktą vardas, pavardė, telefono ryšio numeris;

18.5.2. pirminio pranešimo apie geležinkelių transporto eismo įvykį, katastrofą ar riktą bendrieji duomenys:

18.5.2.1. eismo įvykio, katastrofos ar rikto data ir laikas;

18.5.2.2. eismo įvykio, katastrofos ar rikto vieta (stotis, tarpstotis, kilometras, piketas, privažiuojamasis kelias);

18.5.2.3. geležinkelio įmonė (vežėjas);

18.5.2.4. geležinkelių infrastruktūros valdytojas;

18.5.2.5. su geležinkelių transporto eismo įvykiu, katastrofa ar riktu susijęs manevrinis sąstatas ar traukinys (numeris ir rūšis);

18.5.2.6. su geležinkelių transporto eismo įvykiu, katastrofa ar riktu susijusio manevrinio sąstato ar traukinio vagonų skaičius, iš jų su pavojingais kroviniais;

18.5.2.7. su geležinkelių transporto eismo įvykiu, katastrofa ar riktu susijęs traukos riedmuo (numeris, serija ir tipas);

18.5.2.8. dėl geležinkelių transporto eismo įvykio, katastrofos ar rikto užlaikyti traukiniai (skaičius, numeriai, rūšys ir užlaikymo trukmė);

18.5.2.9. geležinkelių transporto eismo įvykio, katastrofos ar rikto trumpas aprašymas;

18.5.3. geležinkelių transporto eismo įvykio, katastrofos, rikto akto asmens duomenys:

18.5.3.1. asmenų, dalyvavusių surašant geležinkelių transporto eismo įvykio, katastrofos ar rikto aktą, pareigos, vardai, pavardės;

18.5.3.2. dėl geležinkelių transporto eismo įvykio, katastrofos ar rikto sužeistų žmonių lytis, amžius, vardai, pavardės;

18.5.3.3. dėl geležinkelių transporto eismo įvykio, katastrofos ar rikto žuvusių asmenų lytis, amžius, vardai, pavardės;

18.5.4. geležinkelių transporto eismo įvykio, katastrofos ar rikto akto bendrieji duomenys:

18.5.4.1. geležinkelių transporto eismo įvykio, katastrofos ar rikto akto surašymo data;

18.5.4.2. geležinkelių transporto eismo įvykio, katastrofos ar rikto akto numeris;

18.5.4.3. geležinkelių transporto eismo įvykio, katastrofos ar rikto akto surašymo vieta;

18.5.4.4. dėl geležinkelių transporto eismo įvykio, katastrofos ar rikto sužeistų ir žuvusių asmenų blaivumas;

18.5.4.5. geležinkelių transporto eismo įvykio, katastrofos ar rikto bendrieji duomenys (įvykio data, laikas, vietovė, meteorologinės sąlygos eismo įvykio, katastrofos ar rikto metu, duomenys apie geležinkelio įmonę (vežėją), geležinkelių infrastruktūros valdytojo duomenys, duomenys apie traukos riedmenų, dalyvavusių eismo įvykyje, katastrofoje ar rikte, valdymo brigadą, geležinkelių riedmenys, dalyvavę eismo įvykyje, katastrofoje ar rikte, trumpas eismo įvykio, katastrofos ar rikto aprašymas);

18.5.4.6. geležinkelių transporto eismo įvykio, katastrofos ar rikto padariniai (duomenys apie sugadintus geležinkelių riedmenis, sugadintą geležinkelių infrastruktūrą, eismo pertrauką, patirti materialiniai nuostoliai eurais);

18.5.4.7. geležinkelių transporto eismo įvykio, katastrofos ar rikto apžiūros rezultatai ir įvertinimas;

18.5.4.8. geležinkelių transporto eismo įvykio, katastrofos ar rikto išvados, nuomonės ir versijos;

18.6. geležinkelių transporto eismo saugos valdymo sistemų pripažinimo tinkamomis naudoti duomenys:

18.6.1. prašymo pripažinti geležinkelių transporto eismo saugos valdymo sistemą tinkama naudoti paraiškos kontaktinio asmens duomenys: vardas ir pavardė, adresas (gatvė, pašto kodas, miestas, šalis), telefono ryšio numeris, faksas, el. pašto adresas;

18.6.2. prašymo pripažinti geležinkelių transporto eismo saugos valdymo sistemą tinkama naudoti ir susijusių dokumentų bendrieji duomenys:

18.6.2.1. saugos institucija, kuriai teikiamas prašymas;

18.6.2.2. pareiškėjo adresas (gatvė, pašto kodas, miestas, šalis);

18.6.2.3. paraiškos duomenys A ir B dalies sertifikatui gauti;

18.6.2.4. informacija apie turimus pareiškėjo saugos sertifikatus;

18.6.2.5. pareiškėjo informacija (įmonės pavadinimas, akronimas, telefono ryšio numeris, faksas, el. pašto adresas, interneto svetainės adresas, nacionalinis registracijos numeris, PVM mokėtojo numeris);

18.6.2.6. prašymo pripažinti geležinkelių transporto eismo saugos valdymo sistemą tinkama naudoti paraiškos vidaus identifikavimo numeris;

18.6.2.7. prašymo pripažinti geležinkelių transporto eismo saugos valdymo sistemą tinkama naudoti pateikimo data;

18.6.2.8. prašymo pripažinti geležinkelių transporto eismo saugos valdymo sistemą tinkama naudoti paraiškos gavimo data;

18.6.3. geležinkelių infrastruktūros valdytojų registruojamų rizikos faktorių, susijusių su geležinkelių transporto eismo saugos valdymo sistemomis, duomenys;

18.6.4. geležinkelių infrastruktūros valdytojų informavimo apie geležinkelių transporto eismo saugos valdymo sistemos peržiūros termino artėjančią pabaigą duomenys;

18.6.5. geležinkelių transporto eismo saugos valdymo sistemos peržiūros faktų duomenys;

18.7. geležinkelių transporto eismo saugos statistiniai duomenys:

18.7.1. bendrųjų eismo saugos rodiklių duomenys;

18.7.2. geležinkelių transporto eismo įvykių statistinių metinių ataskaitų ir tarptautinių krovinių ir keleivių vežimo geležinkelių transportu duomenys;

18.8. elektroninių paslaugų teikimo stebėsenos duomenys:

18.8.1. duomenų užklausimo laikas;

18.8.2. duomenų perdavimo laikas;

18.8.3. elektroninės paslaugos suteikimo laikas;

18.8.4. kiti techniniai duomenys elektroninių paslaugų teikimo stebėsenai atlikti;

18.9. valstybės informacinių sistemų ar valstybės ir žinybinių registrų duomenų pateikimo laiko žymės;

18.10. geležinkelių transporto eismo saugos rizikos valdymo duomenys:

18.10.1. geležinkelių transporto objektų erdviniai duomenys;

18.10.2. VGI IS naudotojų suvesti patikrinimų duomenys apie tikrinamus juridinius asmenis;

18.10.3. geležinkelių transporto srautų duomenys;

18.10.4. prevencinės geležinkelių transporto eismo saugos ir kontrolės priemonės;

18.10.5. geležinkelių transporto eismo saugos rizikos valdymo objektai ir jų duomenys:

18.10.5.1. traukinio mašinistų, darbuotojų, kurių darbas susijęs su geležinkelių transporto eismu, krovinių krovimo ir tvirtinimo vagonuose krovos darbų vadovų bei pavojingų krovinių vežimo geležinkelių transportu saugos specialistų duomenys:

18.10.5.1.1. duomenys apie visus asmenis, nurodytus Nuostatų 18.10.5.1 punkte:

18.10.5.1.1.1. identifikacinis numeris (VGI IS suteiktas unikalus numeris konkrečiam geležinkelių transporto eismo saugos rizikos valdymo objektui);

18.10.5.1.1.2. gimimo data;

18.10.5.1.1.3. išsilavinimas;

18.10.5.1.1.4. darbo stažas;

18.10.5.1.1.5. egzaminų rezultatai;

18.10.5.1.1.6. atitinkamų taisyklių pažeidimų skaičius;

18.10.5.1.1.7. paskutinio sveikatos tikrinimo data ir sveikatos tikrinimo išvados tipas;

18.10.5.1.2. papildomi duomenys apie traukinio mašinistus:

18.10.5.1.2.1. paskutinio profesinio psichologinio vertinimo data ir išvados tipas;

18.10.5.1.2.2. žyma apie akinių ar kontaktinių lęšių nešiojimą;

18.10.5.1.2.3. žyma apie klausos aparatų naudojimą;

18.10.5.1.2.4. draudžiamo signalo pravažiavimų skaičius;

18.10.5.1.2.5. gimtoji kalba;

18.10.5.2. geležinkelių riedmenų duomenys;

18.10.5.3. geležinkelių infrastruktūros duomenys;

18.10.5.4. geležinkelių infrastruktūros remonto darbų duomenys;

18.10.5.5. meteorologiniai duomenys;

18.10.6. geležinkelių transporto eismo saugos rizikos ir jų duomenys;

18.10.7. asmenų pateikti duomenys apie turimų ar valdomų geležinkelių transporto objektų būklę;

18.10.8. ekspertinių žinių duomenys:

18.10.8.1. rizikos objektų tipai;

18.10.8.2. rizikos objektų tipams būdingos grėsmės;

18.10.8.3. grėsmės realizavimosi tikimybę didinantys veiksniai;

18.10.8.4. grėsmės realizavimosi tikimybę didinančių veiksnių lyginamosios vertės;

18.10.8.5. grėsmės realizavimosi tikimybę mažinantys veiksniai (kontrolės priemonės);

18.10.8.6. grėsmės realizavimosi atveju galimos žalos lygis;

18.11. geležinkelių transporto sukeliamo triukšmo duomenys:

18.11.1. geležinkelių transporto sukeliamo triukšmo lygiai;

18.11.2. geležinkelių transporto sukeliamo triukšmo lygio veikiamų būstų ir žmonių skaičius;

18.11.3. prevencijos zonų (viršijamo leistino triukšmo lygio zonų) duomenys;

18.11.4. geležinkelių transporto srautų duomenys;

18.11.5. metrologiniai duomenys;

18.11.6. geležinkelių transporto sukeliamo triukšmo valdymo priemonės;

18.11.7. erdviniai duomenys geležinkelių transporto sukeliamo triukšmo kartografavimui (topografiniai duomenys su reljefo, pastatų ir statinių, želdinių, hidrografijos, kelių, geležinkelių, triukšmo ekranų duomenų sluoksniais);

18.11.8. geležinkelių transporto sukeliamo triukšmo žemėlapiai;

18.12. geležinkelių statinių techninės priežiūros duomenys:

18.12.1. geležinkelių statinių, jų būklės, naudotojų ir techninių prižiūrėtojų duomenys (vardas, pavardė, asmens kodas, el. paštas, atstovaujamo ūkio subjekto pavadinimas);

18.12.2. geležinkelių statinių techninės priežiūros dokumentų duomenys;

18.12.3. geležinkelių statinių naudojimo priežiūros dokumentų duomenys;

18.12.4. patikrinimų metu surinkta informacija apie geležinkelių statinių naudotojų vykdomą geležinkelių statinių techninę priežiūrą;

18.13. geležinkelių sistemos pakeitimų pavojaus valdymo duomenys:

18.13.1. grėsmių bylos duomenys (grėsmių nustatymo kriterijai, prielaidos, grėsmės aprašymas, jų skaidymas, grėsmės kilmė, pavojaus priimtinumo lygis, pasirinktas pavojaus priimtinumo principas, pavojaus lygį mažinančios priemonės ir papildoma informacija, atsakingas asmuo, pavojaus priimtinumo lygis po saugos priemonių nustatymo, taikytas grėsmės nustatymo kriterijus, prielaidos, nustatytos grėsmės, pavojaus priimtinumo principas, nustatytos saugos priemonės, dėl grėsmės kylančio pavojaus priimtinumas);

18.13.2. pasiūlymo teikėjo, subrangovų, nepriklausomos vertinimo įstaigos ir kitų susijusių šalių asmens duomenys:

18.13.2.1. juridinio / fizinio asmens kodas;

18.13.2.2. pavadinimas / vardas, pavardė;

18.13.2.3. teisinė forma (jei juridinis asmuo);

18.13.2.4. adresas;

18.13.2.5. kontaktinė informacija (telefono ryšio numeris, faksas, el. pašto adresas);

18.13.2.6. pareigos;

18.13.2.7. kvalifikaciją įrodantys duomenys (patirtis, dirbtas laikotarpis, atliktos funkcijos, darbinės veiklos pavadinimas) (jeigu fizinis asmuo);

18.13.3. saugos priemonių įgyvendinimo įrodymų lentelės duomenys (grėsmės pavadinimas, grėsmės išskaidymo pavadinimas, priemonės pavadinimas, atsakingas asmuo, atitikties saugos reikalavimams įrodymas, atitikties saugos reikalavimams įrodymo aprašymas, priemonės įgyvendinamumas, pastabos, pavojaus priimtinumo lygis, tolimesni veiksmai, sistemos naudojimo apribojimas);

18.13.4. geležinkelio sistemos apibrėžimo lentelių duomenys (aprašymas, sistemos tikslas, sistemos funkcijos ir elementai, sistemos ribos, sistemos fizinės sąsajos, sistemos funkcinės sąsajos, sistemos aplinka, prielaidos, saugos priemonės ir reikalavimai, susiję dokumentai, susiję objektai);

18.13.5. saugos vertinimo duomenys (saugos vertinimo ataskaita, pasiūlymo teikėjo pareiškimas);

18.13.6. praktikos kodeksų duomenys (praktikos kodekso pavadinimas, tipas, pagrindžiančio dokumento pavadinimas);

18.13.7. pavyzdinės sistemos duomenys (pavyzdinės sistemos tipas, pavadinimas, posistemio pavadinimas, svarbumas, būsena);

18.13.8. paslaugos vykdymo ir naudojimo stebėsenos duomenys (Paslaugos gavėjo vardas ir pavardė, atstovaujamo juridinio asmens pavadinimas, rolė sistemoje, IP adresas, atlikti veiksmai, inicijuoti pakeitimai, pakeitimų numeris, data, inicijuotų pakeitimų poveikis saugai, svarbumas, nustatytų grėsmių skaičius, pasirinkti pavojaus priimtinumo principai, geležinkelio sistemos pakeitimo būsena, nepriklausomos vertinimo įstaigos pavadinimas);

18.14. Lietuvos Respublikos geležinkelių infrastruktūros stebėjimo elektroninėmis priemonėmis duomenys:

18.14.1. topografiniai duomenys su reljefo, pastatų ir statinių, želdinių, hidrografijos, kelių, geležinkelių duomenų sluoksniais;

18.14.2. vaizdų duomenys (panoraminės nuotraukos), susieti su jų padarymo vietos GPS koordinačių duomenimis (asmens duomenys nebus tvarkomi);

18.14.3. geležinkelių infrastruktūros duomenys (stotys, stotelės, statiniai, geografiniai objektai, pervažos, tiltai), susieti su jų vietos GPS koordinačių duomenimis;

18.14.4. paslaugos vykdymo ir naudojimo stebėsenos duomenys (Paslaugos gavėjo vardas ir pavardė, atstovaujamo juridinio asmens pavadinimas, IP adresas, atlikti veiksmai, data);

18.15. klasifikatoriai ir jų duomenys:

18.15.1. Paslaugų gavėjų atstovaujamo ūkio subjekto pavadinimo ir gimtosios kalbos;

18.15.2. geležinkelių infrastruktūros valdytojų duomenų;

18.15.3. geležinkelio įmonių (vežėjų) duomenų;

18.15.4. geležinkelio stočių duomenų;

18.15.5. įmonių, turinčių teisę atlikti geležinkelių riedmenų techninę priežiūrą ir remontą, duomenų;

18.15.6. įmonių, atliekančių geležinkelių infrastruktūros statybą, remontą ir priežiūrą, duomenų;

18.15.7. geležinkelių transporto eismo saugą reglamentuojančių teisės aktų reikalavimų;

18.15.8. geležinkelių infrastruktūros objektų techninių ir eksploatacinių savybių;

18.15.9. geležinkelių statinių artumo, pakrovos ir geležinkelių riedmenų gabaritų;

18.15.10. registro tvarkymo įstaigos išduodamų dokumentų tipų (licencijų, licencijų priedų, atestatų, sertifikatų, įgaliojimų, leidimų, pažymėjimų);

18.15.11. geležinkelių transporto eismo saugos pažeidimų;

18.15.12. geležinkelių sistemos pakeitimų;

18.15.13. grėsmių pagal keliamą pavojų;

18.15.14. grėsmių pagal jų keliamo pavojaus priimtinumo lygį;

18.15.15. grėsmių nustatymo kriterijų;

18.15.16. pavyzdinio grėsmių sąrašo;

18.15.17. pavyzdinių saugos priemonių;

18.15.18. praktikos kodeksų.

19. Duomenų teikėjai teikia į VGI IS šiuos duomenis:

19.1. iš Lietuvos Respublikos gyventojų registro – Nuostatų 18.1.1.1, 18.3.1.1, 18.4.1.1, 18.4.1.2, 18.4.1.4, 18.12.1, 18.13.2.1, 18.13.2.2, 18.13.2.4 punktuose nurodytus fizinių asmenų duomenis;

19.2. iš Juridinių asmenų registro – Nuostatų 18.1.2, 18.4.1.1 - 18.4.1.3, 18.4.1.6, 18.4.1.7, 18.6.2.5 punktuose nurodytus juridinių asmenų duomenis;

19.3. iš MAIS – Nuostatų 18.2 punkte nurodytus duomenis;

19.4. iš Lietuvos Respublikos geležinkelių riedmenų registro – Nuostatų 18.10.5.2 punkte nurodytus duomenis;

19.5. iš Lietuvos Respublikos geležinkelių infrastruktūros registro – Nuostatų 18.10.5.3 punkte nurodytus duomenis;

19.6. iš Traukinio mašinistų registro – Nuostatų 18.4.2.8 - 18.4.2.13, 16.10.5.1.1.2, 18.10.5.1.2.2, 18.10.5.1.2.3 punktuose nurodytus duomenis;

19.7. iš VIISP – Nuostatų 18.1.1.1.1, 18.1.1.1.3, 18.2 punktuose nurodytus duomenis.

IV skyrius

VGI IS FUNKCINĖ STRUKTŪRA

20. VGI IS funkcinę struktūrą sudaro funkciškai savarankiški posistemiai:

20.1. VGI portalas, kurio funkcijos:

20.1.1. tvarkyti fizinių ir juridinių asmenų elektroninių kortelių duomenis;

20.1.2. tvarkyti elektroninių paslaugų iniciavimo ir paslaugų rezultatų duomenis ;

20.2. autentifikacijos posistemis, kurio funkcija – identifikuoti ir autentifikuoti Paslaugų gavėjus ir VGI IS naudotojus;

20.3. asmenų egzaminavimo ir pažymėjimų išdavimo posistemis, kurio funkcijos:

20.3.1. tvarkyti prašymų laikyti egzaminus ir susijusių dokumentų duomenis;

20.3.2. pateikti elektroninius egzaminų testus, apdoroti pateiktus atsakymus, pateikti apdorotus testų rezultatus;

20.3.3. formuoti, registruoti ir saugoti pažymėjimus ir jų dublikatus;

20.4. leidimų išdavimo posistemis, kurio funkcija – tvarkyti Paslaugų gavėjų prašymų duomenis bei formuoti, registruoti ir saugoti leidimų blankus;

20.5. informavimo apie geležinkelių transporto eismo įvykius, riktus ir katastrofas posistemis, kurio funkcijos:

20.5.1. tvarkyti gautus pranešimų ir kitos susijusios informacijos apie geležinkelių transporto eismo įvykius, riktus ir katastrofas duomenis;

20.5.2. formuoti, registruoti ir saugoti geležinkelių transporto eismo įvykių, riktų ir katastrofų tyrimo dokumentus;

20.6. geležinkelių transporto eismo saugos valdymo sistemų pripažinimo tinkamomis naudoti posistemis, kurio funkcijos:

20.6.1. tvarkyti prašymų dėl geležinkelių transporto eismo saugos valdymo sistemų pripažinimo tinkamomis naudoti duomenis;

20.6.2. inicijuoti geležinkelių transporto eismo saugos valdymo sistemų pripažinimui tinkamomis naudoti VGI komisijų formavimą;

20.6.3. formuoti, registruoti ir saugoti geležinkelių transporto eismo saugos valdymo sistemų pripažinimo tinkamomis naudoti dokumentus;

20.7. geležinkelių transporto eismo saugos rizikos valdymo posistemis, kurio funkcijos:

20.7.1. apskaičiuoti geležinkelių transporto rizikos objektų rizikingumą, nustatyti rizikingiausius geležinkelių transporto rizikos objektus, automatiškai sudaryti rizikos valdymo planą;

20.7.2. sisteminti rizikingiausių geležinkelių transporto rizikos objektų duomenis;

20.7.3. susisteminti ir pateikti geležinkelių infrastruktūros valdytojams ir geležinkelio įmonėms (vežėjams) ir kitiems geležinkelių transporto ūkio subjektams) informaciją apie geležinkelių transporto rizikos objektus , vykdomas prevencines priemones ir rekomendacijas;

20.7.4. automatizuoti VGI patikrinimų veiklas:

20.7.4.1. tvarkyti informaciją apie planuojamus tikrinti objektus, automatiškai formuoti ūkio subjektų patikrinimo planą;

20.7.4.2. automatiškai informuoti susijusius asmenis apie būsimą patikrinimą ;

20.7.5. automatiškai formuoti, registruoti ir saugoti VGI patikrinimų dokumentus;

20.7.6. automatiškai tvarkyti visų atliktų patikrinimų metu pateiktų nurodymų, rekomendacijų ar priimtų sprendimų duomenis;

20.7.7. valdyti VGI patikrinimo metu pateiktų nurodymų ar rekomendacijų įgyvendinimą;

20.8. geležinkelių transporto sukeliamo triukšmo kontrolės posistemis, kurio funkcijos:

20.8.1. tvarkyti geležinkelių transporto sukeliamo triukšmo duomenis;

20.8.2. atvaizduoti geležinkelių transporto sukeliamo triukšmo duomenis triukšmo žemėlapyje;

20.8.3. automatiškai identifikuoti eismo saugos požiūriu rizikingiausias vietas atskiruose geležinkelių ruožuose remiantis triukšmo žemėlapiais bei geografinių duomenų apdorojimo programiniais įrankiais;

20.9. geležinkelių statinių techninės priežiūros posistemis, kurio funkcijos:

20.9.1. tvarkyti geležinkelių statinių techninės priežiūros duomenis;

20.9.2. automatiškai informuoti geležinkelių statinių savininkus apie reikalingas atlikti veiklas, susijusias su geležinkelių statinių technine priežiūra;

20.9.3. automatiškai kontroliuoti geležinkelių statinių techninės priežiūros periodiškumą;

20.10. geležinkelio sistemos pakeitimų pavojaus valdymo posistemis, kurio funkcijos – tvarkyti geležinkelių sistemos pakeitimų pavojaus valdymo duomenis, automatiškai formuoti, registruoti ir saugoti pavojaus valdymo proceso ir jo nepriklausomo vertinimo dokumentus;

20.11. Lietuvos Respublikos geležinkelių infrastruktūros stebėjimo elektroninėmis priemonėmis posistemis, kurio funkcijos - tvarkyti Lietuvos Respublikos geležinkelių infrastruktūros vaizdinę informaciją ir pagal paieškos kriterijus automatiškai pateikti šią informaciją;

20.12. statistinių duomenų bei kitos informacijos pateikimo posistemis, kurio funkcijos:

20.12.1. pateikti statistinę informaciją pagal paieškos kriterijus;

20.12.2. automatiškai formuoti geležinkelių transporto eismo saugos ataskaitas ;

20.12.3. automatiškai formuoti standartines, iš anksto suprojektuotas ataskaitas;

20.13. asmens kortelės posistemis, kurio funkcija - tvarkyti

duomenis apie VGI IS registruotų asmenų turimus Leidimus ir suteiktas paslaugas;

20.14. integracijos posistemis, kurio funkcijos:

20.14.1. valdyti sąsajas su kitomis informacinėmis sistemomis bei registrais;

20.14.2. valdyti vidinių ir išorinių VGI IS duomenų srautus;

20.15. klasifikatorių tvarkymo posistemis, kurio funkcija - tvarkyti VGI IS klasifikatorių duomenis;

20.16. audito ir saugos posistemis, kurio funkcijos:

20.16.1. registruoti ir saugoti VGI IS naudotojų, Paslaugų gavėjų ir pačios VGI IS atliekamus veiksmus;

20.16.2. tvarkyti audito įrašų ir žurnalų duomenis;

20.16.3. tvarkyti nuolat stebimų VGI IS komponentų veiklos rodiklių istorijos duomenis;

20.17. erdvinių duomenų atvaizdavimo posistemis, kurio funkcija - atvaizduoti žemėlapyje geležinkelių transporto eismo įvykių, riktų ir katastrofų vietas, geležinkelių infrastruktūros objektus ir geležinkelių statinius;

20.18. VGI IS administravimo posistemis, kurio funkcijos:

20.18.1. administruoti VGI IS naudotojų ir Paslaugų gavėjų įgaliojimus ir teises;

20.18.2. administruoti VGI IS saugomus duomenis;

20.18.3. administruoti VGI IS parametrus.

V skyrius

VGI IS DUOMENŲ TEIKIMAS IR NAUDOJIMAS

21. VGI IS duomenys yra vieši ir teikiami institucijoms, kitiems juridiniams ir fiziniams asmenims (toliau – duomenų gavėjai), jeigu Lietuvos Respublikos įstatymai ir (ar) Europos Sąjungos teisės aktai nenustato kitaip.

22. VGI IS duomenys gali būti teikiami raštu, žodžiu ir (arba) elektroninių ryšių priemonėmis, taip pat automatiniu būdu, naudojant informacinių sistemų ar registrų sąsajas. Galimos duomenų formos: išrašas, duomenų pagrindu parengtas dokumentas ir kitaip suformuoti duomenys atsižvelgiant į duomenų teikimo būdą.

23. VGI IS kaupiami duomenys duomenų gavėjams teikiami tokio turinio ir formos, kurių nereikia papildomai apdoroti (pagal VGI IS duomenis parengtos ataskaitos arba susisteminti duomenų išrašai).

24. Jeigu Nuostatų nustatyta tvarka teikiamų duomenų turinys ir forma neatitinka duomenų gavėjų poreikių, VGI IS tvarkytojas, esant galimybei, sukuria reikalingas papildomas priemones.

25. VGI IS duomenys teikiami pagal prašymus (vienkartinio teikimo atveju), kuriuose turi būti nurodytas duomenų naudojimo tikslas, teikimo bei gavimo teisinis pagrindas ir prašomų pateikti duomenų apimtis, arba pagal duomenų teikimo sutartis (daugkartinio teikimo atveju), kuriose turi būti nurodytas duomenų naudojimo tikslas, teikimo ir gavimo teisinis pagrindas, sąlygos, tvarka ir teikiamų duomenų apimtis.

26. VGI IS duomenys teikiami neatlygintinai.

27. Duomenys Europos Sąjungos valstybių narių ir (arba) Europos ekonominės erdvės valstybių, trečiųjų šalių fiziniams ir juridiniams asmenims, juridinio asmens statuso neturintiems subjektams, jų filialams ir atstovybėms teikiami Lietuvos Respublikos valstybės informacinių išteklių valdymo įstatymo nustatyta tvarka.

28. Duomenų gavėjas, registro ar kitos valstybės informacinės sistemos tvarkytojas, duomenų subjektas, kiti asmenys turi teisę reikalauti ištaisyti netikslius duomenis. VGI IS tvarkytojas turi būti informuojamas apie pastebėtus netikslumus raštu arba elektroniniu paštu, tuo pačiu būdu VGI IS tvarkytojas turi informuoti duomenų gavėją apie jų ištaisymą.

29. Duomenų gavėjai asmens duomenų iš VGI IS negauna, išskyrus teisės aktų nustatytus atvejus. Tokiais atvejais asmens duomenys teikiami Lietuvos Respublikos asmens duomenų teisinės apsaugos įstatymo nustatyta tvarka.

VI skyrius

VGI IS DUOMENŲ SAUGA

30. VGI IS valdytojas organizuoja ir užtikrina VGI IS asmens duomenų saugą vadovaudamasis Bendraisiais reikalavimais organizacinėms ir techninėms asmens duomenų saugumo priemonėms, patvirtintais Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71 (1.12) „Dėl Bendrųjų reikalavimų organizacinėms ir techninėms asmens duomenų saugumo priemonėms patvirtinimo“, Valstybės institucijų ir įstaigų informacinių sistemų elektroninės informacijos techniniais saugos reikalavimais, patvirtintais Lietuvos Respublikos vidaus reikalų ministro 2008 m. spalio 27 d. įsakymu Nr. 1V-384 „Dėl Valstybės institucijų ir įstaigų informacinių sistemų elektroninės informacijos techninių saugos reikalavimų patvirtinimo ir Lietuvos Respublikos Vidaus reikalų ministro 2007 m. liepos 11 d. įsakymo Nr. 1V-247 „Dėl Valstybės institucijų ir įstaigų informacinių sistemų klasifikavimo pagal jose tvarkomą elektroninę informaciją gairių ir valstybės institucijų ir įstaigų informacinių sistemų elektroninės informacijos saugos reikalavimų patvirtinimo“ pakeitimo“ ir VGI IS duomenų saugos nuostatais bei imasi visų priemonių, kurios išvardintos minėtuose dokumentuose, VGI IS duomenų saugai užtikrinti, siekdamas šių tikslų:

30.1. neleisti neįgaliotiems asmenims prieiti prie VGI IS duomenų tvarkymui naudojamos duomenų apdorojimo įrangos (prieigos prie įrangos kontrolė);

30.2. apriboti neleistiną duomenų įvedimą į VGI IS, VGI IS duomenų keitimą, ištrynimą, peržiūra ar kitą tvarkymą (duomenų tvarkymo kontrolė);

30.3. neleisti neįgaliotiems asmenims naudotis VGI IS programine įranga (VGI IS naudotojų kontrolė);

30.4. užtikrinti, kad asmenys, įgalioti naudotis VGI IS programine įranga, galėtų prieiti tik prie tų duomenų, kuriuos apima jų prieigos leidimas (prieigos prie duomenų kontrolė);

30.5. užtikrinti, kad VGI IS duomenų užklausos būtų registruojamos (duomenų naudojimo kontrolė);

30.6. užtikrinti galimybę nustatyti, kas ir kada įvedė duomenis į VGI IS (duomenų įvedimo kontrolė);

30.7. kitų Europos Sąjungos ir Lietuvos Respublikos teisės aktuose numatytų tikslų.

31. VGI IS duomenų valdytojo, duomenų tvarkytojo darbuotojai, kurie tvarko asmens duomenis, privalo saugoti asmens duomenų paslaptį, jeigu šie asmens duomenys neskirti skelbti viešai. Ši pareiga galioja pasitraukus iš valstybės tarnybos, perėjus dirbti į kitas pareigas arba pasibaigus darbo ar sutartiniams santykiams.

32. VGI IS duomenys (asmens duomenys, taip pat kiti VGI IS tvarkomi duomenys) saugomi VGI IS duomenų bazėje 5 metus, tuomet perkeliami į VGI IS duomenų bazės archyvą. VGI IS duomenys (VGI IS asmens duomenys, taip pat kiti VGI IS tvarkomi duomenys) saugomi VGI IS duomenų bazės archyve:

32.1. asmenų egzaminavimo duomenys – dešimt metų;

32.2. leidimų išdavimo ir keitimo prašymų ir susijusių dokumentų duomenys – dešimt metų;

32.3. leidimų duomenys – dešimt metų;

32.4. geležinkelių transporto eismo įvykių, riktų ir katastrofų bei jų tyrimų duomenys – penkerius metus;

32.5. geležinkelių transporto eismo saugos valdymo sistemų pripažinimo tinkamomis naudoti prašymų ir susijusių dokumentų duomenys – dešimt metų;

32.6. geležinkelių transporto eismo saugos valdymo sistemų pripažinimo tinkamomis naudoti sertifikatų duomenys – dešimt metų;

32.7. dokumentų ekspertų komisijos posėdžių duomenys – dešimt metų;

32.8. valstybės rinkliavų už teikiamas administracines paslaugos duomenys – dešimt metų;

32.9. geležinkelių transporto eismo saugos rizikos valdymo duomenys – penkerius metus;

32.10. geležinkelių sistemos pakeitimų pavojaus valdymo duomenys – penkerius metus;

32.11. geležinkelių transporto sukeliamo triukšmo duomenys – penkerius metus;

32.12. geležinkelio statinių techninės priežiūros duomenys – penkerius metus;

32.13. Lietuvos Respublikos geležinkelių infrastruktūros stebėjimo elektroninėmis priemonėmis duomenys – nuolat (visą atitinkamos infrastruktūros dalies gyvavimo laikotarpį).

33. Praėjus Nuostatų 32 punkte nustatytiems terminams, duomenys yra sunaikinami, išskyrus tuos, kurie įstatymų nustatytais atvejais turi būti perduoti valstybės archyvams.

34. Kiekvienas duomenų subjektas turi teisę kreiptis į VGI IS valdytoją siekdamas susipažinti su savo asmens duomenimis, tvarkomais VGI IS. Duomenų subjekto prašymu tokie duomenys turi būti pateikiami elektroninėmis priemonėmis.

35. Jei duomenų subjektas, susipažinęs su savo asmens duomenimis, nustato, kad jo asmens duomenys yra neteisingi, neišsamūs, netikslūs ar tvarkomi neteisėtai, ir rašytiniu prašymu kreipiasi į VGI IS valdytoją, VGI IS valdytojas privalo nedelsdamas patikrinti asmens duomenis, ištaisyti neteisingus, netikslius, papildyti neišsamius asmens duomenis ar sustabdyti tokių asmens duomenų tvarkymo veiksmus, išskyrus saugojimą, o nustatęs, kad duomenų subjekto asmens duomenys tvarkomi neteisėtai, VGI IS valdytojas nedelsdamas privalo sunaikinti neteisėtai tvarkomus asmens duomenis ar sustabdyti tokių asmens duomenų tvarkymo veiksmus, išskyrus saugojimą.

36. VGI IS valdytojas privalo nedelsdamas informuoti:

36.1. duomenų subjektą apie jo prašymu ištaisytus ar sunaikintus asmens duomenis, sustabdytus asmens duomenų tvarkymo veiksmus;

36.2. duomenų gavėjus (kuriems buvo perduoti neteisingi, netikslūs, neišsamūs duomenys) apie duomenų subjekto prašymu ištaisytus ar sunaikintus asmens duomenis, sustabdytus asmens duomenų tvarkymo veiksmus, išskyrus atvejus, kai pateikti tokią informaciją būtų neįmanoma arba pernelyg sunku.

37. VGI IS duomenų saugą reglamentuoja VGI IS valdytojo patvirtinti VGI IS duomenų saugos nuostatai ir kiti saugos dokumentai, kurie rengiami, derinami ir tvirtinami Bendrųjų elektroninės informacijos saugos reikalavimų apraše, patvirtintame Lietuvos Respublikos Vyriausybės 2013 m. liepos 24 d. nutarimu Nr. 716 „Dėl Bendrųjų elektroninės informacijos saugos reikalavimų aprašo, saugos dokumentų turinio gairių aprašo ir valstybės informacinių sistemų, registrų ir kitų informacinių sistemų klasifikavimo ir elektroninės informacijos svarbos nustatymo gairių aprašo patvirtinimo“, nustatyta tvarka.

38. Už VGI IS duomenų saugą atsako VGI IS valdytojas ir tvarkytojas.

VII skyrius

VGI IS FINANSAVIMAS

39. VGI IS kūrimas finansuojamas Europos Sąjungos struktūrinių fondų ir Lietuvos Respublikos biudžeto lėšomis.

40. VGI IS eksploatacija, palaikymas ir plėtra finansuojama Lietuvos Respublikos valstybės biudžeto ir kitų teisėtų finansinių šaltinių lėšomis.

VIII skyrius

SISTEMOS MODERNIZAVIMAS IR LIKVIDAVIMAS

41. VGI IS modernizuojama ir likviduojama Lietuvos Respublikos valstybės informacinių išteklių valdymo įstatymo ir Valstybės informacinių sistemų steigimo, kūrimo, modernizavimo ir likvidavimo tvarkos aprašo, patvirtinto Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“ nustatyta tvarka.

42. Likviduojamos VGI IS duomenys perduodami kitai informacinei sistemai, sunaikinami arba perduodami valstybės archyvams Lietuvos Respublikos dokumentų ir archyvų įstatymo nustatyta tvarka.

IX SKYRIUS

BAIGIAMOSIOS NUOSTATOS

43. Duomenų subjekto teisės, susijusios su jo informavimu apie jo asmens duomenų tvarkymą, supažindinimu su tvarkomais jo asmens duomenimis ir reikalavimu ištaisyti, sunaikinti savo asmens duomenis arba sustabdyti, išskyrus saugojimą, savo asmens duomenų tvarkymo veiksmus, kai duomenys tvarkomi nesilaikant Lietuvos Respublikos asmens duomenų teisinės apsaugos įstatymo ir kitų įstatymų nuostatų, įgyvendinamos vadovaujantis Lietuvos Respublikos asmens duomenų teisinės apsaugos įstatymu.

44. Duomenų teikėjai atsako už teikiamų duomenų tikslumą.

45. Už šių nuostatų nesilaikymą VGI IS valdytojas, tvarkytojas ir duomenų naudotojai atsako Lietuvos Respublikos teisės aktų nustatyta tvarka.

_____________